Document ID: 32002R1718

Κανονισμός (ΕΚ) αριθ. 1718/2002 της Επιτροπής
της 27ης Σεπτεμβρίου 2002
για την τροποποίηση του κανονισμού (ΕΚ) αριθ. 541/2002 σχετικά με το άνοιγμα δασμολογικών ποσοστώσεων για την εισαγωγή στην Κοινότητα ορισμένων μεταποιημένων γεωργικών προϊόντων καταγωγής Ελβετίας και Λιχτενστάιν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το άρθρο 7 παράγραφος 2,
την απόφαση 2000/239/ΕΚ του Συμβουλίου, της 13ης Μαρτίου 2000, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας, αφετέρου, όσον αφορά το πρωτόκολλο αριθ. 2 της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας(3), και ιδίως το άρθρο 2,
Εκτιμώντας τα ακόλουθα:
(1) Βάσει του κανονισμού (ΕΚ) αριθ. 2603/2001 της Επιτροπής(4) ανοίχθηκαν, για το πρώτο τρίμηνο του 2002, οι ετήσιες ποσοστώσεις που προβλέπονται στο σημείο III παράγραφοι 1 και 3 της συμφωνίας υπό μορφήν ανταλλαγής επιστολών μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας, αφετέρου, όσον αφορά το πρωτόκολλο αριθ. 2 της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας (εφεξής καλούμενης "η συμφωνία"), που εγκρίθηκε δυνάμει του κανονισμού (ΕΟΚ) αριθ. 2840/72 του Συμβουλίου, της 19ης Δεκεμβρίου 1972, περί συνάψεως συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας και περί θεσπίσεως διατάξεων για την εφαρμογή της, καθώς και περί συνάψεως της πρόσθετης συμφωνίας περί ισχύος στο Πριγκιπάτο του Λιχτενστάιν της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας, της 22ας Ιουλίου 1972(5).
(2) Μετά την επανεξέταση της μεικτής επιτροπής, τα δύο μέρη της συμφωνίας συμφώνησαν να παρατείνουν τα εν λόγω μέτρα έως τις 31 Δεκεμβρίου 2002. Ως εκ τούτου, δυνάμει του κανονισμού (ΕΚ) αριθ. 541/2002 της Επιτροπής(6), ανοίχθηκαν οι κοινοτικές δασμολογικές ποσοστώσεις pro rata temporis από την 1η Απριλίου έως τις 31 Δεκεμβρίου 2002. Επομένως, ενδείκνυται να ερμηνευθεί η συμφωνία ως επέκταση, σε ετήσια βάση, των κοινοτικών δασμολογικών ποσοστώσεων. Κατά συνέπεια, κρίνεται απαραίτητη η τροποποίηση του κανονισμού (ΕΚ) αριθ. 541/2002 προκειμένου οι ποσοστώσεις που ανοίχθηκαν βάσει του κανονισμού (ΕΚ) αριθ. 2603/2001 και δεν χρησιμοποιήθηκαν να συμπεριληφθούν στις κοινοτικές δασμολογικές ποσοστώσεις που ανοίχθηκαν δυνάμει του κανονισμού (ΕΚ) αριθ. 541/2002. Επιπροσθέτως, κρίνεται σκόπιμο να καταργηθεί ο κανονισμός (ΕΚ) αριθ. 2603/2001.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζοντίων θεμάτων σχετικά με το εμπόριο μεταποιημένων γεωργικών προϊόντων που δεν υπάγονται στο παράρτημα I,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 541/2002 τροποποιείται ως εξής:
1. Το άρθρο 1 τροποποιείται ως εξής:
α) η παράγραφος 1 αντικαθίσταται από το ακόλουθο κείμενο:
"1. Οι κοινοτικές δασμολογικές ποσοστώσεις για τις εισαγωγές προϊόντων καταγωγής Ελβετίας και Λιχτενστάιν που περιλαμβάνονται στο παράρτημα είναι ανοικτές ατελώς από την 1η Ιανουαρίου έως τις 31 Δεκεμβρίου 2002."
β) προστίθεται η ακόλουθη παράγραφος 3:
"3. Οι ποσότητες εμπορευμάτων που επωφελήθηκαν από τις δασμολογικές ποσοστώσεις που προβλέπονται στον κανονισμό (ΕΚ) αριθ. 2603/2001 της Επιτροπής θα αφαιρεθούν από τις αντίστοιχες ποσότητες που αναφέρονται στο παράρτημα του παρόντος κανονισμού."
2. Προστίθεται το ακόλουθο άρθρο 2α:
"Άρθρο 2α:
Ο κανονισμός (ΕΚ) αριθ. 2603/2001 καταργείται."
3. Το παράρτημα αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Σεπτεμβρίου 2002.

Labels: 3
17
18
6